****

**Жакупова Бибигуль Турлановна**

**Мектеп директоры**

**Абай атындағы ЖОББМ**

**Құмқұдық ауылы,Темір ауданы,Ақтөбе облысы**

**bzhakupova\_1967@ mail.ru**

**Шағын жинақты мектептің әлеуетін дамыту**

 **«Шағын комплектілі мектептерді тиімді дамыту — маңызды мәселе. Көптеген шалғайдағы елді мекендер сондай мектептердің арқасында жойылмай тұр. Әрбір шағын комплектілік мектептің ахуалы ауыл тағдырымен тікелей байланысты. Ал ауыл — біздің алтын бесігіміз, ата-бабамыздың мекені, терең тарихымыздың куәсі. Сондықтан, оны сақтап қалуымыз керек».**

**Мемлекет басшысы Қасым-Жомарт Тоқаевтың республикалық тамыз конференциясында сөйлеген сөзінен.**

Бүгінгі ауыл мектебі, тек білім беру ордасы ғана емес,ол сонымен бірге ұлттық руханиятымыздың тамырын тереңге жаятын тәлімдік орта. Ауыл мектебінің өзіндік ерекшелігін сөз еткенде, мектебімізге ұлтымыздың мақтанышы ұлы |Абайдың есімі берілгенін мақтан тұтамыз. Қазіргі таңда мектептің оқу-тәрбие үдерісі ұлы Абайдың педагогикалық-психологиялық көзқарасына негізделген. Мектепте өтілетін “Абай ұлағаты күндері”,”Абай партасы” байқауы оқушыларды жігерлендіріп,ұлттық болмысымызбен дамуға жол ашып келеді.

Сыры бар сегіз қырлы қаламында,

Біз оның орындаймыз талабында.

Ойшылдың даналығын үлгі етеміз,

“Абайдың ұлағаты” сабағында.

Ғибратты сөздерін қарыштаған,

Айтудан жан қалмайды жарыспаған.

“Абайдың партасында” отырады,

Жүйріктен жүйрік озар қалыспаған.

Білімнің бәсекелі сынағында,

Қара сөздің мағынасын ұғамыз да.

Абайдың әлеміне терең бойлап,

Талаптың биігіне шығамыз да.

Жас ұрпаққа сапалы білім мен саналы тәрбие беретін жаңа қоғам мектебін қалыптастыру- қазіргі заман талабы. Ол үшін білім беруді жан-жақты жетілдіру қажет. Қазіргі бәсекелестік заманда өзінің білімділігі мен біліктілігін таныта алар,дарынды да талапты жеке тұлға тәрбиелеу міндеті-білім мазмұны мен оқу үдерісіндегі тың ойлар мен шешімдердің жүйесіне тіреледі. Демек,қазіргі заман мұғалімі - өсуді басқарушы, көреген, әрбір оқушы үшін қалаған болашақ бейнені құрушы.

Ақтөбе облысы,Темір ауданындағы Құмқұдық елді мекенінде орналасқан Абай атындағы жалпы орта білім беретін мектебі- өзіндік ерекшелігі бар,шағын жинақты білім беру ордасы.

Егемен еліміздің парасатты азаматын қалыптастыруда шағын жинақталған мектептің де қосар үлесі мол.

1969 жылдан бері бой көтерген мектептің қазіргі кезде 55 жылдық тарихы бар. Сан жылдар мектептен саналы түлектерін ұшырып,еліміздің дамуына үлес қосатын,қазақ ұлтының болашағын,үміт артқан ертеңін,халық арманын арқалаған жас жеткіншектерді тәрбиелеп, өсіріп отыр. Мақтана да марқая ауыз толтырып айтуға болатын түлектеріміз баршылық. Атап айтар болсам,ақын, “Ақтөбе”газетінің редакторы Ертай Ашықбаев, Темір аудандық салық бөлімінің басшысы болған Кенжегулова Гулсим, тарих ғылымдарының докторы,профессор Исмагулов Ұзақбай, ҚР Министрлігінің Спорттық резерв және әдістемелік қамтамасыз ету басқармасының басшысы Нурмуханбетов Аманбай,Ақтөбе облысының білім саласында сапаны қамтамасыз ету департаменті, білім сапасын сырттай бағалау бөлімінің басшысы Кемешов Асқар, “Әлем ұстазы” байқауының жеңімпазы,қазақ-түрік лицейінің білікті мұғалімі Базарғалиева Баян т.б

Қазіргі кезде қоғамымыз дамудың жаңа кезеңіне көшіп келеді. Білім беру саласында оқытудың озық технологияларын меңгермейінше бүгінгі заман талабына сай білім беру мүмкін емес.

 **2023-2024 оқу жылынан бастап «Ақтөбе облысының шағын жинақты ауыл мектептерінің әлеуетін цифрлық технологияларды қолдана отырып дамыту» жобасы жүзеге асырылды. Облыстық әкімдікпен бірлесіп, «Қазақстан халқына» және «Білім беру саласын тұрақты дамыту» қорларының қолдауымен қолға алынған жоба аясында 11 тірек мектебінің бірі ретінде біздің мектеп таңдалып,материалдық-техникалық базамен жабдықталды. Сондай-ақ, «Білім AII» өңірлік жобасының форматы жетілдіріліп, бірнеше бағытта ұйымдастырылды. Аталған жобаға өткен оқу жылында 120 мектептің оқушылары қатысқан болса, биылғы оқу жылында 134 ауыл мектебінің балалары бірегей жобаға қатыстық.  Сонымен бірге, шағын жинақты мектебімізде цифрлық кабинет жабдықталып,біріктірілген кабинет (әмбебап) ашылды. Мұның бәрі ел Президенті Қасым-Жомарт Тоқаевтың ауыл мен қала мектептерінің арасындағы білім сапасындағы алшақтықты жою туралы тапсырмасын орындау, ауыл мектептерінің білім сапасын арттыру мақсатында қолға алынып жатырғаны көңіл қуантады.**

Жоба аясында мектеп басшылары мен педагог кадрлар цифрлық технологияларды, онлайн коммуникацияларды, дифференцияны және дараландыруды қолдана отырып, сабақ өткізуді үйренді, сонымен қатар, онлайн ресурстарды пайдалану бойынша білімдерін жетілдірді.

Білім беруді цифрландыру – уақытты сақтау қажеттілігі ғана емес, сонымен қатар барлық оқушылар үшін интерактивті, қолжетімді оқу ортасын құру мүмкіндігі.

Жоба білім беруді жаңа құрал, әдістермен байыта отырып, шағын жинақты мектебіміздің көкжиегін кеңейтті.

Жобаны іске асыру ауылдық жерде білім беру сапасын одан әрі арттыру, оқушылардың тұрғылықты жеріне қарамастан білім алуда тең мүмкіндіктерді қамтамасыз ету үшін маңызды қадам болды.

**Мемлекет басшысының қолдауымен елімізде балалардың жан-жақты дамуы мен сапалы білім алуына барлық жағдай жасалды. Осы мәселерді шешу үшін мектебімізде жүйелі жұмыстар жүргізілді. Мектепте аталған жобаға 7 педагог, 42 оқушы тартылды.**

**Цифрлық шешімдері жүзеге асыруда химия кабинеті толық жабдықталды. Физика кабинеті модернизациядан өтті. Әр оқу кабинеттеріне панельді және интербелсенді тақталар орнатылды. Интернет жылдамдығы артып,ақпараттық технологияларды қолдану қолжетімді болып, “Стриминг” сабақтарының үзіліссіз жүргізілуіне оң әсерін тигізді. “Стриминг” сабақтары кезінде оқушылар виртуалды мұғалімнің жетекші сұрақтарына мүлтіксіз жауап беріп,білімдерін толықтырды. 6,8 сыныптардан алынған сынама тест тапсырмаларын өз беттерінше орындады.**

**Мектепте мұғалімдер үшін тәжірибе алмасу мақсатында “Цифрлық шешімдерді жүзеге асыру”тақырыбында өткізілген семинардың маңызы зор болды. Семинар барысында биология пәні мұғалімі Г.Т.Бегимбетова “Демо” сабақтардың құрылымын талдап,түсіндірді. Математика пәні мұғалімі М.Е.Шорабаева “Wordwoll” платформасын қолдану әдістерін ұсынды. Химия пәні мұғалімі С.С.Серикбаева “Padlet”, “Classroomscreen” платформаларының сабақ барысындағы кері байланыс түріне пайдалану тиімді жолдарын көрсетті.**

**“Ізденіс-табыс кілті” тақырыбында өтілген педагогикалық оқуда “Білім АLL” жобасы аясындағы пән мұғалімдері өзіндік ізденістерімен туындаған тәжірибелерімен бөлісті.**

**Математика пәні мұғалімі М.Е.Шорабаева “Plippity” платформасының үй тапсырмасын тексеруде сұрақ-жауапты сәйкестендіру, тест сынағының жауабын табуда оқушы ойын жылдамдату әдістерімен бөлісті.**

**Химия пәні мұғалімі С.С.Серикбаева “Educapley”, “Mozaik 3 d” платформаларының үй тапсырмасын тексеру кезінде қолданудың артықшылы мен сабақты зерттеу барысында таптырмас мүмкіндік екенін баяндады. Осы платформаларды қолданысқа енгізгеннен бастап,кейбір оқушылардың пәнге деген қызығушылығы оянғанын атап өтті.**

**Биология пәні мұғалімі Н.Ж.Сабыр “Дарын онлайн”, “Joiteka” платформаларымен жұмыс жасаудың қыр-сырына тоқталды.**

15 қараша 2023 жылы мектепте «Цифрлық технологияларды пайдалана отырып, Ақтөбе облысындағы ауыл мектептерінің әлеуетін дамыту» пилоттық жобасы аясында әдістемелік семинар болып өтті. Шағын жинақты мектептердің курсынан өткен педагогтерді курстан кейін қолдау мақсатында әдістемелік көмек көрсету үшін семинарға «Өрлеу»БАҰО АҚ Ф Ақтөбе облысы бойынша кәсіби даму институтының кафедра меңгерушісі Каплиева Айгуль Кыдырбаевна мен Темір аудандық білім бөлімінің әдістемелік кабинетінің меңгерушісі Темірханова Гүлшат Темірханқызы қатысып, «Білім беруді цифрландыру- барлық оқушылар үшін интерактивті, қол жетімді оқу ортасын құру,білім беруде цифрлық сауаттылықты арттыру,жаңа технологияны қолдана отырып,мектептің цифрлық көкжиегін кеңейту» мақсатында пікір алмасты.

Шалғайдағы шағын жинақты мектептің тыныс тіршілігімен танысқан Қаплиева Айгүл Қыдырбайқызы цифрлық шешімдерді жүзеге асыру барысындағы мектептің оқу-тәрбие үдерісіне оң бағасын берді.

Бірінші тоқсан қорытындысы бойынша білім сапасындағы олқылықтарды жою мақсатында химия,биология,математика пәндерінен 7-сыныпқа зерттеу сабақтары ұйымдастырылды.

Химия,биология,математика пәндерінен қараша айында “Жаратылыстану пәндерінде қалыптастырушы бағалауды ұйымдастыру-олқылықтарды жоюға қалай ықпалын тигізеді?” тақырыбында зерттеу сабақтары өткізілді.

Мақсаты - оқушылардың оқуын жақсарту үшін мұғалімдердің әр сабақта қалыптастырушы бағалауды,кері байланыс түрлерін үздіксіз жүргізіп отыруына ықпал ету.

Оқушының күнделікті білім сапасы мен білім алудағы олқылықтарды түзету барысында қиындық тудыратын сұрақтар анықталды.

Сабақтар барысында бірлескен әдіс-тәсілдер таңдалып,оқушыларға тиімді платформа түрлері қолданылды. Соның ішінде “LearningApps.org” әр түрлі пәндер бойынша интерактивті оқу-әдістемелік қосымшалар жасауға мүмкіндік берді. Сонымен қатар, “**Educapley**”, **“Wordwoll”, “Kahoot” платформалары оқушылардың пәнге деген қызығушылығын арттырды. “Bilimclass” электронды журналындағы “Bilim land” қосымшасы арқылы үй тапсырмасы тексеріліп,сабақтың соңында қорытынды тапсырмалар орындалды. Оқушылардың үй тапсырмасын орындауға деген жауапкершіліктері артты. Оқушылардың “өз менін” қалыптастыруға сенімділігі артып,ойларын іркілмей жеткізуге тырысты.**

**Оқушылардың қызығушылығы мен белсенділігінің артуы олардың оқу үлгеріміне де үлкен әсерін тигізді. Сабақ үстінде достарының қолдауы тапсырманы аз қатемен,кейде мүлдем қатесіз орындауына септігін тигізді. Сыныптағы басқа да оқушылармен ынтымақтастық сезімі нығайды.**

**Сабақты зерттеу бойынша мұғалімдердің іскерлік дағдылары жоғары бағаланып,мадақталды. Нәтижесінде, мұғалімдер облыс көлемінде сабақты зерттеудің озық әдістерімен тәжірибе бөлісіп,алғыс хаттармен марапатталды.**

ХХІ ғасырдың жан - жақты зерделі, дарынды, талантты тұлғасын қалыптастыруда білім беру мәселесі мемлекетіміздің басты назарында. Осы тұрғыда мұғалімге білім берудің тиімді жолдарын қарастыру, таңдай білу еркіндігі тиіп отыр. Мұғалімдердің кәсіби шеберлігін арттыру мақсатында ұйымдастырылған мектепішілік “Педагогикалық идеялар” фестивалінде химия пәні мұғалімі С.С.Серикбаева оқытудағы озық тәжірибесімен бөлісті.
 Қазіргі заман талабының өзі оқушыны 1 - орынға қою, яғни мұғалім сабаққа бағыт беруші болып, оқушы алдын - ала берілген тапсырмалар арқылы сабақ түсіндіріп, өздік, өзіндік талдау жасап, бірін - бірі бағалап, өз ойларын толық жеткізіп, білім беруші рөлін алады.
 Мұғалім – оқытушы, мұғалім – ұстаз, мұғалім – оқулық авторы, мұғалім – технолог, мұғалім-жаңалықты дәріптеуші, таратушы.

 Осы орайда, ақпараттық технологиялардың мүмкіндіктерін пайдаланылып мұғалімдер мен оқушылар өздігінен жұмыс жасай алатын химия пәнінен жасаған цифрлық кітабын насихаттады. Аталған электрондық оқулықты пайдалану оқушылардың сабаққа деген ынтасын жоғарлатып, өздігінен, мұғалімнің нұсқауынсыз тақырыптарды игеруіне және зертханалық жұмыстарға алдын ала дайындалуларына мүмкіндік туғызған. Электронды оқулықты қолдану барысында графикалық безендірулер және сұхбат терезесі түріндегі пайдаланушы интерфейсі оқушыларды бұл кітапты пайдалануға деген қызығушылығын арттырған.

Электронды оқулық жай оқулықтарға қарағанда өте тиімді және қосымша мүмкіндіктері зор. Яғни, түрлі суреттер, бейне көріністер, дыбыс пен музыка тыңдатып, көрсетуге болады. Бұрын мұғалім тақтаға бормен жазып түсіндірсе, қазір электрондық оқулық арқылы оқушыларға әлдеқайда тиімді, әрі түсінікті. Сонымен қатар, оқулық ішіндегі әр тақырыптан кейінгі тест тапсырмалары оқушының өздігінен дайындалып, жұмыстың барлық кезеңдерінде өзін - өзі қайта тексеруіне мүмкіндік жасайды. Меңгерілуі қиын тақырыптарды электронды оқулықтың көмегімен түсіндірсе, жаңа тақырыпқа деген баланың құштарлығы оянатынын түсіндірді.

Заман талабына сай жас ұрпаққа сапалы білім беруде электрондық оқулықтарды сабаққа пайдалану – оқытудың жаңа технологиясының бір түрі ретінде қарастыруға болатына тағы бір мәрте көз жеткізді.

“Педагогикалық идеялар” фестивалінде озық тәжірибесін ұсынған биология пәні мұғалімі,магистр Н.Ж.Сабыр “Биология-медицина-салт-дәстүр” тақырыбында кіріктіріліп өткен сабақтар бойынша идеясын ұсынды. Оқушылардың бойында «жалпыадамзаттық және ұлттық» құндылықтарды сіңіруге мүмкіндік беретін үштік одақтың бір бағытта ақпарат беруі арқылы биология пәнін оңай игеруіне оң ықпал тигізетінін дәлелдеді.

 Бұл жобада оқушы тәрбиесі (салт-дәстүр),яғни әлеуметтік мәселе (медицина) мен мектептегі өмір (биология пәні) бір арнада тоғысқан. Нақтырақ айтсақ, оқушы тәрбиесіндегі ұстаздың қосар үлесі мен ұлттық құндылықтырдың жас ұрпақта сақтап қалуы жобаның пайда болуына себеп болған.

Ұлттық құндылықтар дегенде ең алдымен ойымызға келетіні- ол әрине, салт-дәстүрлер, ұлттық ойындар. Осы салт-дәстүрлер мен ұлттық ойындарды зерттей келе, балаға тек рухани тәрбие ғана емес, сонымен қатар, баланың физикалық, логикалық ойлауына да өзіндік әсер етуі. Ұлттық ойындарды - биология пәніне кіріктірген бір элемент ретінде алынған. Мысалы, асық ойыны,тоғызқұмалақ ойындары баланың ойлауына, дене қимылына өзіндік әсерін тигізеді.

Асық ойынын бір жауапты сұрақтарға жеке тапсырма ретінде қолданған .Яғни, бөлімді қорытындылағаннан кейін сол бөлім бойынша тест құрастырған .Әр асық артында сұрақ жасырылған.Асық атуға шыққан оқушы қай асыққа тигізеді ,сол асық артындағы сұраққа жауап береді.Бұл тапсырма бір жағынан сергіту сәті ретінде де өте жақсы нәтиже берген. Бұл әдіс медицинамен тікелей байланысты,яғни, бұлшық еттің жұмыс жасауы. Кей жағдайларды асық арқылы топқа бөлген .Осылайша, сабақта асық қолдану арқылы оқушылардың асық ату ойынына деген қызығушылығын ашқан.

 “Генеалогиялық шежіре құру” тақырыбында өткен сабақта оқушыларға өз шежіресін құру тапсырмасы берілген. Бұл тапсырмада оқушы өзінің бір сыртқы белгісін кімнен дарығанын айқындау мақсатында өз сызба нұсқасын ұсынды. Ол сызбада ата-әжесі, әке-шешесі және оның бауырлары және өзінің бауырлары көрсетіледі. Бұл тапсырма оқушының өзінің отбасын және туыстарын айқын танып білуі үшін берілген . Тәрбиенің алғашқы әліппесін бала отбасында алып, онда адамгершілік пен ізгіліктің негізі қаланады. Әрбір отбасы қоғамның кішкентай бір бөлігі болып табылатындықтан, қоғамды өркениеттілікке жеткізу ең алдымен, әрбір отбасындағы өмірді ұйымдастырудан басталмақ.

Тәрбиенің түп қазығы үлгі берер ұстазда, «Ұстазға қарап шәкірт өсер» деп халқымыз ұстазға үлкен жүк артқан. Ал, қазіргі таңда баршамызды болашақ ұрпақ тәрбиесі алаңдататыны бәрімізге аян. Сол себепті, оқушыларға жүргізілетін сабағын ұлттық мәдени құндылықтармен және медицина саласымен ұштастыруды жөн,- деп санағаны ұтымды шықты.

“Педагогикалық идеялар” фестивалінде тағы да бір цифрлы озық тәжірибесін ұсынған тарих пәні мұғалімі С.К.Каракойшин “Дүниежүзі тарихында mozaik- 3D платформасын қалай тиімді пайдалануға болады және одан қандай нәтиже күтіледі?” деген тақырыпта идея таратты.

 Ақпараттық технология - өзінің мәнділігі жөнінен өте әділ де шындыққа негізделген үрдіс. Демек, ХХІ ғ. әрбір адамның өз мүмкіндігінше білімін пайдалануға кең өріс ашқан технология құралдармен жұмыс істеуге мол мүмкіндік туғызған ғасыр болғалы отыр. Қазіргі ақпарат технологиясының дамуы мен жетілуі кітап басу ісінің жазба әдебиетінің, әр елдің тілінің дамуының, телефон, радио, теледидар, компьютер т.б. ақпарат құралдарының пайда болуымен қатар жүргенін айтты. Ақпараттық технологияның мәні білім өндірісін жасауы болып табылатынын,өз кезінде ол қоғамның рухани және материалдық күйін түбегейлі өзгерте алатынына тоқталды. Бұл білімді ақпараттандыру дәуірінің өзі туғызып отырған қажеттілік екенінен баса назар аударған. Тақырыптың өзектілігі де осында.

Қазіргі таңда оқушыларға тек кешегі технологияларды қолдану ғана емес

сонымен қатар, жаңа пайда болып жатқан технологияларды оқытуда қолдану өзекті болып табылады. Осы орайда тарих, соның ішінде ,дүниежүзі тарихында “mozaik- 3D” платформасын қалай тиімді пайдалануға болады және одан қандай нәтиже күтіледі деген тақырыпта ой қозғады.

 “Mozaik- 3D” платформасы-виртуалды және толықтырылған шындықты қолдану арқылы оқыту тәжірибе мен білімді сақтау әдісі болып табылады. Дүниежүзі тарихы сабағында оқушылардың пәнге деген қызығушылығын арттыру мақсатында” mozaik- 3D” платформасы шешуші орын алады,- деп тұжырым жасады.

Оқушылар өзге елдің тарихымен танысқанда өздеріне беймәлім мәліметтер

қорын табуда асқан қызығушылық танытпайды. Көзбен көріп, қолмен ұстамаған нәрсе оларды тез жалықтырады.Сондықтан ,осы платформа оқушылардың білім сапасын арттыруға көп көмегін тигізгені мәлім болды.

Мысалы, 5-сыныпта “Ежелгі Египет” тарауын меңгертуде, “mozaik- 3D” платформасын пайдаланған кезде, оқушы пирамиданы жан- жағынан және оның ішкі жақтарын көріп, өзін Мысырда саяхатта жүргендей күй кешкен. Егер, “mozaik- 3D” платформасын пайдалансақ, пирамиданы жан- жақты зерттеп көре аламыз, тіпті ішкі жағынан танысып, перғауындарды жерлеген орындарын анықтауға мүмкіндік алуға болады. Ал, оқулықта тек пирамидалар туралы қарапайым түсінік берілген. Мысалы, пирамида салуда100 мыңнан астам құлдардың жұмысқа тартылғаны, пирамида салу үшін 2млн 300 мыңдай тас жұмсалғаны , ең кіші тастың салмағы 2,5 тонна болатыны айтылған.Бұл деректер оқушы танымын дамытуда аздық етеді. Ал,“mozaik- 3D” платформасы арқылы қарағанда ғимараттардың анық құрылысы, бай әрі көрнекті материалы, сонымен бірге, сан мыңдаған 3D көріністері ,видео және тапсырмалар оқуды қызықты және әсерлі етеді.

Бұл платформа сабақтың өн бойында жүзеге аспағанымен, зерттеу сабақтарында жақсы нәтижеге қол жеткізудің тиімділігі зор екенін баяндады.

Интерактивті 3D көріністері оқу материалдарын тиімді өңдеуге мүмкіндік береді. Көріністерді біздің интерактивті оқулықтарымыздан, сондай-ақ медиа-лексиконнан тақырыптар бойынша табуға болады. Еркін айналатын және өлшемі өзгертілетін үлгілерге кіріктірілген анимациялар, наррациялар және тапсырмалар тақырыпты меңгеруге көмектеседі.

Дәрістердегі 3D көріністері mozaBook-те, ал оқушыларға mozaWeb-те қолжетімді.

 Цифрлық оқулықтар заманауи, өзекті оқу материалдары оқулықтарымызға негізделген және біздің интерактивті мазмұндарымызбен толықтырылып, цифрлық құралдардың көмегімен әрбір тақырыпты ашуға көмектеседі**.**

 3D сіздің ұялы телефоныңызда, планшетіңізде “mozaik3D” білім беру қосымшаларын жүктеуге және олармен танысуға мүмкіндік бар екенін көрсетті. 1300-ден астам 3D көрінісін телефоннан және планшеттен ашуға болатынын мәлімдеді. Үйде оқуға теңдессіз көмек болатынын және білім алудың қызықты әрі тиімді жолын ұсынды.

Білім сапасын арттыру мақсатында жүргізілген жұмыстарды саралай келе,нәтижесінде Шорабаева Мейрамгуль Едилхановна-“Математика сабағында Socrative платформасын қолдану,Сабыр Нұржан Жандәулетұлы-”Геймификация- оқушылардың жұмысын ынталандыру әдісі ретінде қолданылуы”,Серикбаева Сымбат Серикбаевна-”Химия пәнінің сандық ресурстармен қамтамасыз етілуі” тақырыптарында облыс көлемінде онлайн тәжірибе таратып, “Алғыс хаттармен” марапатталды.

**“Ауылдық жерлерде тірек мектептердің әлеуетін дамыту» жобасы ауыл оқушыларына өздері тұратын жерде сапалы білім алуға қол жеткізуге, сондай-ақ білім беру ресурстарын шоғырландыруға мүмкіндік берді.**  **Бүгінде жоба өзінің жоғары тиімділігін көрсетіп отыр. 7-сыныпқа өткізілген зерттеу сабақтары нәтижесінде білім сапасы 38 пайыздан 92 пайызға көтерілді. Сонымен қатар,оқушылар жаратылыстану бағытында аудандық,облыстық байқаулар мен пәндік олимпиадаларға белсене қатысты.**

**Қорытындысында, “I Qanat” олипиадасынан Балағұл Саян мен Шалатай Мәдина республикалық кезеңге жолдама алды. Математика пәні бойынша Шара Ерғалиева атындағы аудандық пәндік олимпиададан Балағұл Саян І дәрежелі дипломға ие болып,бағалы сыйлықпен марапатталды. Сонымен қатар,математика пәнінен ұйымдастырылған Мәриямкүл Байрахметова атындағы атаулы олимпиададан аталған оқушы 3 орын иегері атанды. Жаратылыстану пәні бойынша аудандық олимпиададан Нуртиген Дильназ І орын,Аманжол Қасым ІІ орын,биология пәні бойынша Құсайын Айым І орын иеленді. Математика пәні бойынша “Мың бала” олимпиадасынан Аманжол Қасым мен Балағұл Ернұр облыстық кезеңге жолдама алды. “Алтын сақа” математикалық олимпиаданың аудандық кезеңінен Бұрматай Аяулым ІІ орын иегері атанды.**

Бұл шағын ғана ауыл мектебінің ауыз толтырып айтарлық жетістіктерінің бірі ғана.

Мектеп әлеуметтік мәселелердің ішіндегі ең өзектісі. Ауыл мектебінің мәселесі - қазақтың елдігінің мәселесі.

 Жобаның тиімділігін атап өтер болсам,әсіресе төтенше жағдай орын алған кезде білім беру үдерісін тоқтатпай,қашықтан оқытудың оңтайлы тәсілі шешімін тапты. Жоба аясында “Біз жобадамыз” стенді жасақталып,”Озат тәжірибе-ортақ іс” бірлескен сабаққа ену жоспары құрылды.

Шағын жинақты мектептің оқу-тәрбие үдерісін жетілдіру,дамыту үшін мұғалімдердің іскерлігін шыңдап,шығармашылықпен жұмыс жасауға бағыттау керек. Олармен әдістемелік жұмыстарды әдіскер-мұғалім-әдістемелік бірлестік үштік бірлігін сақтай отырып,жүргізген тиімді болды. Сол себепті шағын жинақталған мектеп мұғалімдеріне мектеп жұмысын терең де мазмұнды жоспарлауға нұсқау беріп,білім берудің жаңа технологияларымен жұмыс жасауға бағыттаған жөн. Әдістемелік көмек беру үшін сабақтарына тікелей қатысып,әдістемелік талдау жасап,жекеше және топтық, ауызша және жазбаша кеңестер берген дұрыс болады. Осы орайда, “Әдістемелік күндер” өткізген тиімді болды. Әдістемелік күнде “Ашық сабақтар” мен қатар ата-аналар үшін “Ашық есік“ күндері өткізіліп,тәжірибе алмасу ұйымдастырылды. Қоғамдық-гуманитарлық пәндер бірлестігі мұғалімдерінің кәсіби, жаратылыстану-математика пән мұғалімдерінің шеберлік ,бастауыш сынып және көркем-эстетикалық пәндері мұғалімдерінің әдістемелік деңгейлерін саралау мақсатында сабақтарға қатысып,толықтай әдістемелік көмек берілді.

Шағын жинақты мектепте мұғалімдердің шеберлігін шыңдаудың тағы бір жолы-пәндік апталықтар өткізу. Бастауыш сынып бірлестігінің ұйымдастыруымен өткен “Білім шыңының баспалдағы -Бастауыш” тақырыбындағы апталық “Ойна да ойла” әдісімен қызықты да тартымды өтті. Қоғамдық-гуманитарлық пәндер бірлестігі “Тіл-ұлт қазынасы,халық шежіресі” атты наурыз- думан апталығын шебер ұйымдастырды. Апталық барысында ұмытылып бара жатқан салт-дәстүрлер насихатталып,халықтың шежіресі айтылды. “Өнерлі ұрпақ-кемел болашақ” көркем-эстетикалық пәндер апталығында салауатты өмір салтына бағытталған іс-шаралар көрініс тапты. Күмбірлеген күй,әуелеген ән,мың бұралған би мен мақамына келтірілген бата, барлық ұлттық құндылықтар келтірілген қолөнер туындылары,бұрымы жерге тиген арулар сайысымен өрнектелді. “Жаратылыстану-әлемді бейнелейтін нақты ғылым” жаратылыстану-математикалық пәндер апталығында танымдық және логикалық тапсырмалар,зертханалық жұмыстар,қызықты қоңырау кезіндегі викториналық сұрақтар,дене шынықтыру пәні мен жаратылыстану пәндері кіріктірілген “Көңілді сөре” оқушылардың білімге деген қызығушылығын арттырды.

 Алдағы оқу жылына “Білім беруді цифрландыру - барлық оқушылар үшін интерактивті, қол жетімді және оқу ортасын құру, білім беруде цифрлық сауаттылықты арттыру, жаңа технологияны қолдана отырып, шағын жинақты мектептердің цифрлық көкжиегін кеңейту” мақсаты өзекті мәселе болмақ.

Негізгі міндет-

- Білім беру жүйесін цифрландыру;

- білім беру ұйымының цифрлық ортасын жетілдіру

-цифрлық технологияларды, онлайн коммуникацияларды қолдана отырып сабақ өткізу;

-онлайн ресурстарды пайдалану бойынша білімдерін жетілдіру.

- білім алушылардың цифрлық құзыреттілігін қалыптастыру.

Нәтижесінде:

- Білім беру жүйесі цифрланады;

- Білім беру ұйымының цифрлық ортасы жетіледі;

-цифрлық технологияларды, онлайн коммуникацияларды қолдана отырып сабақ өткізе біледі;

-онлайн ресурстарды пайдалану бойынша білімдерін жетілдіреді;

- білім алушылардың цифрлық құзыреттілігін қалыптастырады ,педагогтердің цифрлық технология жағынан кәсіби дамуын қамтамасыз етеді.

Жалпы орта білім берудің үлгілік оқу бағдарламалары жаратылыстану-математикалық және қоғамдық-гуманитарлық бағыттар бойынша бейінді оқытуды енгізе отырып, саралау, кіріктіру және білім беру мазмұнын кәсіптік бағдарлау негізінде әзірленеді.

Цифрлы форматта білім алушылардың, оның ішінде ерекше білім беру қажеттіліктері бар білім алушылардың дайындық деңгейі жаратылыстану-математикалық және қоғамдық-гуманитарлық бағыттарда бейінді оқытудың міндетті оқу пәндері мен бейіндік оқу пәндері бойынша оқытудан күтілетін нәтижелер арқылы айқындалады.

 Цифрлық экономика халықта оның жемістерін пайдалануға мүмкіндік беретін цифрлық дағдылардың болуын талап етеді. Бұл ретте,қазіргі кезде педагогтердің компьютерлік(цифрлық) сауатттылығының деңгейі 89 пайызды құрайды,алдағы жылдарда оның өсуі 100 пайызға жетуі қажет.

Мектептің 2023 -2028 жылдарға арналған мектептің даму бағдарламасында “Цифрлық білім беру ортасының қызметін ұйымдастыру үшін білім беру сервистері және контентті тасымалдаушылардың әзірлеген және ұсынған материалдары, оқушылардың жетістіктері және бағалау құзыреттіліктері, білім, білік дағдыларының деңгейлерін анықтауға ықпал ететін құралдар және цифрлық форматта ұсынылған оқыту мен тәрбиелеу материалдарын тиімді пайдалану арқылы цифрлық шешімдерді жүзеге асыру”- миссиясы алынды.

Міндеттері:

- Жалпы білім беру ұйымының цифрлық ортасын жетілдіру үшін оқу процесінде пайдалану ;

* білім алушылардың цифрлық құзыреттілігін қалыптастыру бойынша жұмыстарды жүйелі жүргізу;
* педагогтердің цифрлық технология жағынан кәсіби дамуын қамтамасыз ету.

 Іске асыру кезеңдері:

1 кезең: 2023 -2024 жылдар

Ұйымдастыру кезеңі

Мәселені анықтау, шешу жолдары:

Оқу – тәрбие үдерісіне қатысушылардың біліктілігі мен құзіреттілігін арттыру.

Басқа озық мектептің тәжірбиесін меңгеру.

Цифрлық шешімдердің енгізудің жоспарын құру.

Цифрлық технологияны енгізудің жол картасын жасау.

Математика,физика,химия,биология,ағылшын пәндері бойынша «Білім ал» жобасын іске асыруға қатысу.

2 кезең: 2025-2026 жылдар

Қалыптастыру кезеңі

Мектеп ресурсына байланысты цифрлық шешімдерді ендірудің кезеңдерін нақтылау.

Педагог, оқушы, ата – аналармен кері байланыс жасау.

Цифрлық платформалар мен цифрлық оқулықтарды пайдалану.

Цифрлық шешімдерді мектептің барлық даму бағытына ендіру .

Мектептің даму бағытына цифрлық шешімдерді қолданудың критерийін анықтау және нақтылау

3 кезең: 2027-2028 жылдар

Аналитикалық (талдау, жинақтау)

Мектептің әдістемелік жұмысын облыстық конференцияда таратуды ұйымдастыру. Ұйымдастырудың жаңа формаларын әзірлеу және кәсіби конкурстар өткізу.

Озық тәжірибені баспасөз бетіне жариялау.

Шағын жинақты мектеп-бұл алыс мекендерде орналасқан қазақ ауылдарының ұйытқысы,олардың әлеуметтік дамуының өзегі. Ауыл мектебінің мәртебесін көтере отырып,біз өркениетті елдің болашағын қалыптастырамыз, тәуелсіздігімізді нығайтамыз.